bluuebunny/crossref_metadata_2025 huggingface dataset:
Financial frictions and economy policy
Authors: Δημακοπούλου Βασιλική-Ειρήνη
Published: September 2021

Η διπλωματική αυτή εργασία μελετά τις επιπτώσεις των χρηματοοικονομικών τριβών και της οικονομικής πολιτικής μέσω δυναμικών και στοχαστικών μακροοικονομικών υποδειγμάτων γενικής ισορροπίας. Το κεφάλαιο 2 παρουσιάζει μια μικρή ανοιχτή οικονομία που υπόκειται σε χρηματοοικονομικούς περιορισμούς με τη μορφή εγγυήσεων. Το Κεφάλαιο 3 επεκτείνει το μοντέλο του Κεφαλαίου 2 με την προσθήκη ενός δείκτη μόχλευσης που εξαρτάται από την κατάσταση της οικονομίας, καθώς και την προσθήκη ενός κυβερνητικού τομέα. Το Κεφάλαιο 4 παρουσιάζει ένα νέο-Κεϋνσιανό DSGE υπόδειγμα μίας μεσαίου μεγέθους και κλειστής οικονομίας, για τη μελέτη των επιπτώσεων διαφορών νομισματικών πολιτικών όταν η οικονομία βρίσκεται σε ύφεση. Μελετούμε, τόσο το μέγεθος της προσαρμογής των μέσων άσκησης νομισματικής πολιτικής στις αλλαγές της οικονομικής δραστηριότητας όσο και τη δέσμη των μέσων που χρησιμοποιούνται για το σκοπό αυτό. Τέλος, το Κεφάλαιο 5 επεκτείνει το μοντέλο του Κεφαλαίου 4 με την προσθήκη δημοσιονομικής πολιτικής.
Semiotics of national identity in advertising communication
Authors: Ζαντίδης Ευριπίδης
Published: September 2021

Η διατριβή προσδιορίζει και εξετάζει την παρουσία σημείων εθνικής ταυτότητας σε έντυπες διαφημίσεις (n=1860) της Κυπριακής Δημοκρατίας, από το 1960 έως το 2010. Διερευνάται και ερμηνεύεται ο τρόπος με τον οποίο μεταβάλλεται η παρουσία των εθνικών σημείων ταυτότητας με την πάροδο του χρόνου καθώς και ποιες κατηγορίες προϊόντων απεικονίζονται κατά τη διάρκεια αυτής της περιόδου. Επιπρόσθετα, η μελέτη εξερευνά και συγκρίνει τα πολιτισμικά νοήματα που εντοπίζονται σε διαφημίσεις επίσημων φορέων, όπως ο Κυπριακός Οργανισμός Τουρισμού και οι Κυπριακές Αερογραμμές, καθώς και σε διαφημίσεις από μη-επίσημους φορείς, όπως η Μπύρα KEO και το Λαϊκό Καφεκοπτείο. Η έρευνα αξιοποιεί θεωρητικά εργαλεία από το χώρο της κονστρουκτιβιστικής θεωρίας για την εθνική ταυτότητα και της μελέτης των διαφημίσεων ως καθημερινά αντικείμενα ‘εμπορικού εθνικισμού’. Επιπρόσθετα, εφαρμόζει μια μικτή μεθοδολογική προσέγγιση που περιλαμβάνει ποσοτική ανάλυση περιεχομένου και σημειωτική ανάλυση των διαφημίσεων. Ενώ τα ευρήματα της μελέτης απεικονίζουν τις κυρίαρχες πολιτισμικές αξίες και τα χαρακτηριστικά της κυπριακής εθνικής ταυτότητας, η χρονική τους τοποθέτηση καταγράφει αν επηρεάζονται ή όχι από την κοινωνικοπολιτική ανάπτυξη της Κυπριακής Δημοκρατίας, από την ίδρυσή της έως την ένταξή της στην Ευρωπαϊκή Ένωση.
Κοινωνική σημειωτική των ταινιών κινουμένων εικόνων (animation)
Authors: Κατσαρίδου Μαρία
Published: September 2021

Η διατριβή μελετά τις σύγχρονες ταινίες κινούμενων εικόνων και προτείνει έναν συστηματικό τρόπο ανάλυσης, τόσο της αφήγησης όσο και της βαθιάς δομής και της ιδεολογίας τους. Παράλληλα, μελετά την άρθρωση της παραγωγής του σημειωτικού νοήματος με την υλική παραγωγή των ταινιών. Η ανάλυση βασίζεται στη θεωρία και τα μεθοδολογικά εργαλεία της σημειωτικής σχολής Παρισιού και πιο συγκεκριμένα, στη θεωρία του Algirdas Julien Greimas, στη σημειωτική του κινηματογράφου και στην κοινωνική σημειωτική.
Μελέτη παραγόντων ανταπόκρισης στη θεραπεία ασθενών με χρόνια ηπατίτιδα C
Authors: Μυλοπούλου Θεοδώρα
Published: September 2021

Έχει προταθεί ότι η πρωτεΐνη core+1 του ιού της ηπατίτιδας C (HCV) εμπλέκεται στον κύκλο ζωής του ιού και σχετίζεται δυνητικά με την κίρρωση του ήπατος και την ανάπτυξη του ηπατοκυτταρικού καρκίνου. Για τη διερεύνηση της σχέσης της με το αποτέλεσμα της συνδυαστικής θεραπείας του HCV με πεγκυλιωμένη ιντερφερόνη-α και ριμπαβιρίνη, εξετάσαμε διαδοχικά 139 HCV ασθενείς (119 με χρόνια HCV λοίμωξη και 20 που καθήραν αυτόματα τον HCV) για την παρουσία αντισωμάτων αντι-core+1. Επιπλέον, προσδιορίστηκε μέσω ελαστογραφίας η ίνωση του ήπατος σε όλους τους ασθενείς εκτός από έναν. Είκοσι εννέα ασθενείς ήταν κιρρωτικοί (Stiffness > 12,5 kPa, F4 METAVIR), όλοι με ήπια κίρρωση του ήπατος (βαθμολογία Child-Pugh A). Ογδόντα έξι από τους 139 ασθενείς είχαν ήδη λάβει αγωγή με συνδυαστική θεραπεία. Πενήντα από αυτούς είχαν επιτύχει παρατεταμένη ιολογική ανταπόκριση, ενώ 36 δεν ανταποκρίθηκαν. Ο επιπολασμός του anti-core+1 αντισωμάτων σε ασθενείς με χρόνια HCV λοίμωξη ήταν 22,69% (27/119 ασθενείς): 18% (9/50 ασθενείς) στους ανταποκριθέντες και 36,11% (13/36 ασθενείς) στους μη ανταποκριθέντες (Ρ=0,050). Πέντε (17,24%) από τους 29 ασθενείς με κίρρωση και 22 (24,72%) από τους 89 ασθενείς χωρίς κίρρωση ήταν θετικοί για αντι-core+1 αντισώματα (P=0,405). Επιπλέον, η παρουσία αντι-core+1 αντισωμάτων συσχετίστηκε με τον γονότυπο φτωχής ανταπόκρισης ΤΤ της IL28Β (Ρ = 0.040). Δεν παρατηρήθηκε συσχέτιση μεταξύ της αυτόματης κάθαρσης και της παρουσίας των αντι-core+1 αντισωμάτων (P=0,088).Συμπερασματικά, η παρουσία αντι-core+1 αντισωμάτων μπορεί να συσχετιστεί με τον γονότυπο φτωχής ανταπόκρισης ΤΤ της IL28B και μπορεί να επηρεάσει αρνητικά την έκβαση της συνδυαστικής θεραπείας σε ασθενείς με χρόνια HCV λοίμωξη, υποδηλώνοντας ότι η core+1 πρωτεΐνη πιθανά παρουσιάζει βιολογικό ρόλο κατά τη διάρκεια της μόλυνσης από τον HCV .
Μελέτη της ακτινικής δερματίτιδας σε ασθενείς με καρκίνο μαστού
Authors: Αλεξοπούλου Ελευθερία
Published: September 2021

Σκοπός: οι ασθενείς με καρκίνο του μαστού που υποβάλλονται σε ακτινοθεραπεία , παρουσιάζουν σε ποσοστό 95% ακτινική δερματίτιδα. Σκοπός της παρούσας μελέτης ήταν να αναδείξει τη συσχέτιση των πρωτεϊνών που εκφράζονται στα καρκινικά κύτταρα με τον κίνδυνο εμφάνισης ακτινικής δερματίτιδας. Ασθενείς και Μέθοδος: στη μελέτη μας συμμετείχαν 122 ασθενείς (γυναίκες) που υποβλήθηκαν σε μετεγχειρητική ακτινοθεραπεία. Τα χειρουργικά παρασκευάσματα των ασθενών εξεταστήκαν με ανοσοϊστοχημική μέθοδο για την ανίχνευση της έκφρασης των πρωτεϊνών Κi67, ATM, HIF-1a, iNOS και aGluc. Τα ευρήματα συσχετίστηκαν με την εκδήλωση της ακτινικής δερματίτιδας, λαμβάνοντας υπόψη το σωματικό βάρος και τον τύπο δέρματος (ταξινόμηση Fitzpatrick). Τα τελικά δεδομένα αξιολογήθηκαν περαιτέρω μέσω διαφόρων μονοπατιών και μοντέλων ανάλυσης. Αποτελέσματα: η ακτινική δερματίτιδα (κλίμακα RTOG) και η αυξημένη έκφρασητων πρωτεϊνών Κi67, ATM, HIF-1a, Inos και aGluc δεν έδωσαν αποτελέσματαστατιστικώς σημαντικά κατά τη συνεκτίμηση τους με τον τύπο του δέρματος και/ήτο σωματικό βάρος. Περαιτέρω ανάλυση των πρωτεϊνών που σχετίζονται με τηνανάπτυξη του όγκου (Ki67, ATM) και των πρωτεϊνών που επηρεάζουν τηνοξειδωτική κατάσταση και τον μεταβολισμό του κυττάρου (HIF-1a, Inos, aGluc), φάνηκε ότι πιθανώς συμβάλλουν στον κίνδυνο εμφάνισης ακτινικής δερματίτιδας. Συμπεράσματα: παρότι η ιστοπαθολογική ανάλυση δεν ανέδειξε στατιστικά σημαντικά αποτελέσματα, περαιτέρω ανάλυση των μοριακών μονοπατιών αποκάλυψε ότι το δίκτυο των αλληλεπιδράσεων των πρωτεϊνών που εμπλέκονται στην ανάπτυξη του όγκου (ATM, Ki67) και / ή επηρεάζουν την οξειδωτική κατάσταση του κυττάρου (HIF-1a, INOS, Agluc), πιθανώς συμβάλλουν στον κίνδυνο ανάπτυξης οξείας ακτινικής δερματίτιδας. Θα πρέπει να γίνουν επιπλέον προοπτικές και λειτουργικές μελέτες ώστε να κατανοήσουμε καλύτερα τα μοριακά μονοπάτια που οδηγούν στην εμφάνιση της ακτινικής δερματίτιδας. Η μεθοδολογία της μελέτης μας εξυπηρετεί ως παράδειγμα, που αναδεικνύει πως μπορούν να συσχετιστούν ιστοπαθολογικά με μοριακά ευρήματα και να χρησιμοποιηθούν στην αξιολόγηση του κινδύνου εμφάνισης παρενεργειών στην κλινική πράξη.
Μελέτη της σχέσης δομής - δραστικότητας της Ε3 λιγάσης oυβικιτίνης Arkadia
Authors: Μπίρκου Μαρία
Published: September 2021

Η πρωτεΐνη Arkadia/RNF111 είναι η πρώτη Ε3 λιγάση ουβικιτίνης η οποία αναγνωρίστηκε ότι ρυθμίζει θετικά το TGF-β μονοπάτι σηματοδοτώντας για αποικοδόμηση τους αρνητικούς ρυθμιστές του μονοπατιού Smad7, SnoN (SkiL) και SKI. Η Arkadia επιτελεί τη δράση της μέσω της RING-Η2 επικράτειά της την οποία φέρει στο C-τελικό της άκρο. Ο προσδιορισμός της δομής και η μελέτη της αλληλεπίδρασης με το Ε2 ένζυμο UbcH5b του πολυπεπτιδικού τμήματος των 68 καταλοίπων, το οποίο έφερε τη RING επικράτεια, ανέδειξε συντηρημένα κατάλοιπα για τις RING-Η2 Ε3 λιγάσες ουβικιτίνης τα οποία εμπλέκονται στην αλληλεπίδραση με το Ε2 ένζυμο UbcH5b. Επιπλέον μελέτες αλληλούχισης γονιδιώματος (deep sequencing) του mRNA ασθενών με καρκίνο του παχέος εντέρου υπέδειξαν την ύπαρξη μεταλλάξεων εντός της RING επικράτειας της Arkadia όπως η μετάλλαξη της Arg σε Cys στη θέση 957 της ακολουθίας της. Στην παρούσα διδακτορική διατριβή πραγματοποιήθηκε η μελέτη της επίδρασης μεταλλάξεων σε συντηρημένα κατάλοιπα όπως η Trp στη θέση 972 και η Phe στη θέση 964 της ακολουθίας. Επιπρόσθετα, πραγματοποιήθηκε η μελέτη της επίδρασης της μετάλλαξης Arg957Cys η οποία έχει ανιχνευθεί σε ιστούς ασθενών με καρκίνο του παχέος εντέρου. Η αποτίμηση της επίδρασης των μεταλλάξεων στη δομή καθώς και οι μελέτες αλληλεπίδρασης των μεταλλαγμάτων με το Ε2 ένζυμο UbcH5b πραγματοποιήθηκαν με τη χρήση φασματοσκοπίας Πυρηνικού Μαγνητικού Συντονισμού. Επιπρόσθετα, μελετήθηκε μέσω φασματοσκοπίας Πυρηνικού Μαγνητικού Συντονισμού το πολυπεπτιδικό τμήμα των 124 καταλοίπων το οποίο αποδείχθηκε ότι φέρει ακολουθίες σημαντικές για την αλληλεπίδραση της πρωτεΐνης με το UbcH5b και τη λειτουργία της ως λιγάση στο μονοπάτι της ουβικιτινίωσης. Η λειτουργικότητα των μελετώμενων πολυπεπτιδίων της Arkadia ως Ε3 λιγάσες ουβικιτίνης ελέγχθηκε μέσω πειραμάτων αυτο-ουβικιτινίωσης και δοκιμασίας λουσιφεράσης.
Το θέατρο ως πεδίο πολιτικών και οικονομικών συγκρούσεων κατά τον ύστερο Μεσαίωνα
Authors: Δημητριάδης Μάριος
Published: September 2021

Αντικείμενο της διατριβής αποτελεί η διερεύνηση των τρόπων με τους οποίους τα μεσαία και χαμηλά κοινωνικά στρώματα από τη μια πλευρά και οι αστικές και αριστοκρατικές ολιγαρχίες από την άλλη χρησιμοποίησαν το μεσαιωνικό δράμα, τα τελετουργικά με έντονα θεατρικά στοιχεία, τις κοσμικές παρελάσεις και ποικίλες άλλες εκφάνσεις της μεσαιωνικής δραματουργίας ως εργαλείο εξασφάλισης και διεκδίκησης πολιτικών και οικονομικών προνομίων στις αγγλικές πόλεις του ύστερου Μεσαίωνα. Στη διατριβή υποστηρίζεται ότι το αγγλικό δράμα δεν αποτελεί μονάχα ένα καλλιτεχνικό σύνολο αναπαραστάσεων στη βάση της επίδρασης της Εκκλησίας και της αριστοκρατίας, αλλά και ένα πολιτικό εργαλείο μιας δυναμικής πλειοψηφίας εμπόρων και τεχνιτών που επιχειρούσαν συνεχώς στο εσωτερικό των αστικών κοινοτήτων να προστατέψουν και να διεκδικήσουν συγκεκριμένα πολιτικά και οικονομικά συμφέροντα. Στη διατριβή εξετάζεται ο μετασχηματισμός του μεσαιωνικού θεάτρου σε χώρο δημόσιας αντιπαράθεσης, σε πεδίο εκτόνωσης και πυροδότησης ενδο-αστικών συγκρούσεων και τονίζεται ότι το θεατρικό ρεπερτόριο αποτέλεσε μια πολιτική δήλωση ακόμα και όταν το θεματολόγιο προερχόταν ή βασιζόταν αποκλειστικά στην βιβλική ιστορία. Προτείνεται επομένως μια μετατόπιση του ιστορικού ενδιαφέροντος από τη μορφολογική εξέλιξη και την καλλιτεχνική ανάλυση στην πολιτική σημασία και νοηματοδότηση του μεσαιωνικού δράματος και στην καταλυτική συμβολή του στη διαμόρφωση των πολιτικών και οικονομικών συνθηκών που επικράτησαν στα αστικά κέντρα.
Analysis of probabilistic information dissemination in wireless networks employing algebraic graph theory elements
Authors: Κουφουδάκης Γεώργιος
Published: September 2021

Η διάχυση πληροφοριών στα δίκτυα, αποτελούσε και αποτελεί ένα από τα μεγαλύτερα πεδία μελέτης της επιστημονικής κοινότητας. Κατά το παρελθόν, τα δίκτυα απαρτίζονταν κυρίως από ένα σχετικά μικρό αριθμό κόμβων με προκαθορισμένη δομή και ιεραρχία. Με το πέρασμα των χρόνων, τόσο η μορφή τους όσο και το μέγεθός τους άλλαξαν ριζικά. Έτσι σήμερα έχουμε δίκτυα πολύ μεγάλου μεγέθους τα οποία χαρακτηρίζονται από υψηλή κινητικότητα των κόμβων τους, από την ανυπαρξία προκαθορισμένης δομής αλλά και από το γεγονός ότι στις περισσότερες των περιπτώσεων υπάρχει ισοτιμία μεταξύ των κόμβων. Η διάχυση επομένως μιας πληροφορίας σε ένα σύγχρονο δίκτυο, αποτελεί μεγαλύτερη πρόκληση συγκριτικά με το παρελθόν, αφού υπεισέρχονται νέοι παράγοντες που αυξάνουν την πολυπλοκότητα της διαδικασίας. Μέθοδοι όπως το κλασσικό flooding δεν μπορούν να εφαρμοστούν στα σημερινά δίκτυα, αφού οι άσκοπες μεταδόσεις μηνυμάτων σπαταλούν πολύτιμους πόρους. Είναι επομένως αναγκαίο, η διάχυση της πληροφορίας να γίνεται με τέτοιο τρόπο ώστε να ελαχιστοποιούνται οι άσκοπες μεταδόσεις και ταυτόχρονα να μεγιστοποιείται ο αριθμός των κόμβων που τελικά την έχουν λάβει. Σκοπός της συγκεκριμένης διατριβής θα είναι η εύρεση βελτιστοποιημένων αλγόριθμων για την διάχυση των πληροφοριών στα σύγχρονα δίκτυα, με τρόπους οι οποίοι θα εξοικονομούν πολύτιμους πόρους, αυξάνοντας έτσι την διαθεσιμότητα των κόμβων και την διάρκεια ζωής του δικτύου.
Η καλλιέργεια της φιλαναγνωσίας μέσα από τη διδασκαλία του γλωσσικού μαθήματος στην πρωτοβάθμια εκπαίδευση
Authors: Καραγιάννη Σοφία
Published: September 2021

Η παρούσα μελέτη επικεντρώνεται στη διερεύνηση της καλλιέργειας της φιλαναγνωσίας μέσα από τα γλωσσικά εγχειρίδια του δημοτικού σχολείου. Αναλύονται διεξοδικά οι θεωρητικές έννοιες και οι παράγοντες που επηρεάζουν την ανάγνωση των παιδιών. Οι εκπαιδευτικοί με τη χρήση ερωτηματολογίου εκφράζουν τις απόψεις τους αναφορικά με τη φιλαναγνωσία, τις πρακτικές που εφαρμόζουν μέσα στην τάξη καθώς και τις δυσκολίες που αντιμετωπίζουν. Αντίστοιχα, οι μαθητές διατυπώνουν τις προτιμήσεις και τα ενδιαφέροντά τους καθώς και τους παράγοντες που επηρεάζουν την ανάγνωση. Παράλληλα, εξετάζεται η θέση της λογοτεχνίας στο Αναλυτικό Πρόγραμμα, η ενίσχυση του αναγνωστικού κινήτρου και προτείνονται δραστηριότητες προώθησης της φιλαναγνωσίας.
VLSI architectures for error correction in digital communication systems
Authors: Τσατσαράγκος Ιωάννης
Published: September 2021

Κατά τη διάρκεια των τελευταίων δεκαετιών, η ανάπτυξη μεγάλων δικτύων δεδομένων υψηλής ταχύτητας, για την ανταλλαγή, επεξεργασία και αποθήκευση της ψηφιακής πληροφορίας, ενίσχυσε περαιτέρω την ολοένα αυξανόμενη ανάγκη για αποδοτικά και αξιόπιστα ψηφιακά συστήματα επικοινωνίας και αποθήκευσης δεδομένων. ΄Ενα σημαντικό ζήτημα, σχετικό με τον σχεδιασμό και τη λειτουργία τέτοιων συστημάτων, είναι η Διόρθωση Λαθών (Error Correction) που εξασφαλίζει την χωρίς σφάλματα επικοινωνία κατά τη διάρκεια της μετάδοσης δεδομένων. Πολλά κανάλια επικοινωνίας υπόκεινται σε θόρυβο καναλιού, επομένως είναι εξαιρετικά πιθανό να εισαχθούν σφαλματα κατά τη διάρκεια της μετάδοσης. Η Θεωρία Πληροφορίας (Information Theory) και η Θεωρία Κωδικοποίησης (Coding Theory) εισάγουν τεχνικές διόρθωσης λαθών που επιτρέπουν την αξιόπιστη ανταλλαγή ψηφιακών δεδομένων μέσω αναξιόπιστων καναλιών επικοινωνίας.Οι κώδικες Ελέγχου Ισοτιμίας Χαμηλής Πυκνότητας (Low-Density Parity-Check ή, για συντομία, LDPC) είναι μια υποκατηγορία γραμμικών μπλοκ κωδίκων διόρθωσης λαθών, οι οποίοι επιτυγχάνουν εξαιρετική διορθωτική ικανότητα απαιτώντας μέτρια πολυπλοκότητα αποκωδικοποίησης. Οι κώδικες LDPC χρησιμοποιούνται σε μεγάλο αριθμό βιομηχανικών πρωτοκόλλων για ψηφιακά τηλεπικοινωνιακά συστήματα επόμενης γενιάς, όπως το DVB-S2 (Digital Video Broadcasting), το ITU-T G.hn (home networking), το 10GBASE-T Ethernet, το WiMAX και το WiFi. Η κύρια πρόκληση κατά τον σχεδιασμό ενός συστήματος βασισμένου σε κώδικες LDPC είναι η υλοποίηση αρχιτεκτονικών αποκωδικοποιητή, ικανών να διαχειριστούν αποτελεσματικά την απαίτηση για υψηλή απόδοση διόρθωσης σφαλμάτων και ταχύτητα, σε συνδυασμό με χαμηλή πολυπλοκότητα και κατανάλωση ενέργειας. ΄Ενα βασικό μειονέκτημα των κωδίκων LDPC είναι ότι πολύ συχνά εμφανίζουν το φαινόμενο error floor. Πρόκειται για μια περιοχή στην καμπύλη της μεταβολής του ρυθμού εμφάνισης λανθασμένων δυαδικών ψηφίων (bit error rate ή BER) συναρτήσει του επιπέδου θορύβου καναλιού, όπου η μείωση του BER επιβραδύνεται καθώς μειώνεται το επίπεδο θορύβου. Μεγάλο μέρος της σύγχρονης έρευνας εστιάζει στη βελτίωση την απόδοσης συστημάτων βασισμένων σε κώδικες LDPC, με την ανάπτυξη νέων μεθόδων κατασκευής κώδικα και τη σχεδίαση αποτελεσματικών αλγορίθμων αποκωδικοποίησης.Η παρούσα διατριβή επικεντρώνεται στην ανάπτυξη αποτελεσματικών αλγορίθμων διόρθωσης λαθών (forward error correction ή FEC), και στον σχεδιασμό και υλοποίηση αποδοτικών αρχιτεκτονικών αποκωδικοποιητών LDPC. Αρκετές τεχνικές μελετήθηκαν, προκειμένου να βελτιωθεί η απόδοση αποκωδικοποίησης, ειδικά στην περιοχή λειτουργίας στην οποία εμφανίζεται το error floor. Αποσκοπούμε στη βελτιστοποίηση βασικών σχεδιαστικών παραμέτρων, όπως είναι η δομή του κώδικα LDPC, ο επαναληπτικός αλγόριθμος αποκωδικοποίησης και το σχήμα κβαντισμού της πληροφορίας. Επιπλέον, υλοποιήθηκαν αρχιτεκτονικές αποκωδικοποίησης υψηλής ταχύτητας και αποδοτικότητας υλικού, προκειμένου να ικανοποιηθούν οι αυστηρές προδιαγραφές σε επίπεδο καθυστέρησης και πολυπλοκότητας, τις οποίες επιβάλλουν τα σύγχρονα πρωτόκολλα τηλεπικοινωνιών.
Η επίδραση διαφορετικών συνδυαστικών προγραμμάτων άσκησης στη φυσική κατάσταση ενηλίκων ανδρών
Authors: Γρίβας Γεράσιμος
Published: September 2021

Τα συνδυαστικά προγράμματα άσκησης είναι πολύ διαδεδομένα τα τελευταία χρόνια, κυρίως στο χώρο των γυμναστηρίων, με στόχο τόσο την πολύπλευρη ανάπτυξη της φυσικής κατάστασης όσο και τη μείωση του χρόνου άσκησης. Σκοπός της παρούσας διατριβής ήταν: α) να εξεταστεί η αποτελεσματικότητα δύο συνδυαστικών προγραμμάτων άσκησης, ενός εναλλασσόμενου και ενός σειριακού, β) να συγκριθεί η αποτελεσματικότητά τους και γ) να εξεταστεί η επίδραση της διακοπής της προπόνησης σε όλες τις παραμέτρους που αξιολογήθηκαν. Στη μελέτη έλαβαν μέρος 51 απροπόνητοι μεσήλικοι άνδρες, οι οποίοι χωρίστηκαν σε τρεις ομάδες: α) ομάδα ελέγχου (46,8 ± 3,2 ετών), β) σειριακή συνδυαστική ομάδα (49,3 ± 3,7 ετών), γ) εναλλασσόμενη συνδυαστική ομάδα (48,3 ± 3,1 ετών). Το πρόγραμμα παρέμβασης και για τις δύο ομάδες άσκησης διήρκησε 3 μήνες (3 φορές/εβδομάδα) και περιελάμβανε περπάτημα και ασκήσεις ενδυνάμωσης με το βάρος του σώματος. Πραγματοποιήθηκαν μετρήσεις για την αξιολόγηση δεικτών υγείας και φυσικής κατάστασης πριν την έναρξη, αμέσως μετά, καθώς και 1 μήνα από τη λήξη των παρεμβατικών προγραμμάτων. Για τη στατιστική επεξεργασία των αποτελεσμάτων χρησιμοποιήθηκε ανάλυση διακύμανσης με δύο παράγοντες, «ομάδα» x «χρόνος», με επαναλαμβανόμενες μετρήσεις στον παράγοντα «χρόνο». Σύμφωνα με τα αποτελέσματα, μετά τα παρεμβατικά προγράμματα άσκησης και για τα δυο συνδυαστικά προγράμματα που εφαρμόστηκαν παρατηρήθηκε βελτίωση των δεικτών υγείας (3,26 έως 11,10%) και των παραμέτρων φυσικής κατάστασης (14,04 έως 61,42%) που εξετάστηκαν. Αντίθετα, 1 μήνα μετά τη διακοπή της προπόνησης παρατηρήθηκε μια στατιστικά σημαντική τάση αναστροφής των προπονητικών προσαρμογών, χωρίς ωστόσο αυτή η αναστροφή να είναι πλήρης. Όσον αφορά στη σύγκριση μεταξύ των δύο συνδυαστικών προγραμμάτων άσκησης, δεν παρατηρήθηκε καμία διαφορά σε όλους τους δείκτες που εξετάστηκαν. Συμπερασματικά, φαίνεται ότι και τα δύο συνδυαστικά προγράμματα άσκησης μπορούν να εφαρμοστούν αποτελεσματικά σε χώρους άθλησης με σκοπό τη βελτίωση της φυσικής κατάστασης και της υγείας των ασκουμένων. Τέλος, ένα καλά σχεδιασμένο συνδυαστικό πρόγραμμα άσκησης διάρκειας 3 μηνών, μπορεί να διατηρήσει ένα μεγάλο μέρος των προσαρμογών ακόμη και μετά από διακοπή της προπόνησης διάρκειας 1 μήνα.
Μελέτη γενετικών πολυμορφισμών σε γονίδια που εμπλέκονται στην προσκόλληση και διαπίδυση μορίων εντός του ΚΝΣ σε ασθενείς με πολλαπλή σκλήρυνση
Authors: Προβατάς Αντώνιος
Published: September 2021

ΣΚΟΠΟΣ: Σκοπός της παρούσας μελέτης είναι η ανάδειξη συσχέτισης πολυμορφισμών γονιδίων, που κωδικοποιούν μόρια που εμπλέκονται στην μετακίνηση λευκοκυττάρων εντός του ΚΝΣ, και του κλινικού φαινοτύπου της πολλαπλής σκλήρυνσης.ΜΕΘΟΔΟΣ: Στη μελέτη περιελήφθησαν 389 ασθενείς με πολλαπλή σκλήρυνση, ελληνικής καταγωγής, και 336 υγιείς μάρτυρες από 3 διαφορετικά κέντρα πολλαπλής σκλήρυνσης της Ελλάδας και της Κύπρου. Έγινε γονοτύπηση 147 σημειακών μονονουκλεοτιδικών πολυμορφισμών από 9 γονίδια, αυτά των P-selectin (SELP), integrins (ITGA4, ITGB1, ITGB7), των μορίων προσκόλλησης ICAM1, VCAM1, και MADCAM1, fibronectin 1 (FN1), και osteopontin (SPP1), γνωστών μορίων εμπλεκόμενων στην προσκόλληση και μετακίνηση των λεμφοκυττάρων εντός του ΚΝΣ. Οι πολυμορφισμοί αυτοί συσχετίστηκαν με την ηλικία έναρξης της νόσου και την βαρύτητα αυτής, μετρούμενη με την κλίμακα MSSS. Η στατιστική ανάλυση έγινε με δοκιμασίες μετάθεσης.ΑΠΟΤΕΛΕΣΜΑΤΑ: Οι SNPs rs6721763 της ITGA4 και rs6532040 της SPP1 φάνηκε να επηρεάζουν στατιστικά σημαντικά την βαρύτητα της νόσου (permutation p values: 3.00e-06 και 0.009884). Από την άλλη ο SNP rs1250249 της FN1 φάνηκε να ΄παρουσιάζει σημαντική στατιστική συσχέτιση με την ηλικία έναρξης της νόσου (permutation p value: 0.0002).ΣΥΜΠΕΡΑΣΜΑ: Η παρούσα μελέτη παρέχει στοιχεία για την δράση πολυμορφισμών των γονιδίων μορίων προσκόλλησης, εν προκειμένω για την προσκόλληση και μετακίνηση των λεμφοκυττάρων εντός του ΚΝΣ, ως τροποποιητικών παραγόντων της βαρύτητας της πολλαπλής σκλήρυνσης. Κάνοντας χρήση αυτών των γενετικών βιοδεικτών την στιγμή της διάγνωσης, θα μπορούσε να εκτιμηθεί η επιθετικότητα της νόσου και αναλόγως να ληφθούν θεραπευτικές αποφάσεις.
Πώς οι πολιτικές εταιρικής κοινωνικής ευθύνης επηρεάζουν τις αγοραστικές αποφάσεις των καταναλωτών
Authors: Παπαφλωράτος Τριαντάφυλλος
Published: September 2021

Η διδακτορική διατριβή μελετά την Εταιρική Κοινωνική Ευθύνη (ΕΚΕ) στην Ελλάδα και συγκεκριμένα το πώς οι πολιτικές Εταιρικής Κοινωνικής Ευθύνης επηρεάζουν τις αγοραστικές καταναλωτικές αποφάσεις. Αρχικά, αναλύεται η μεθοδολογική προσέγγιση που ακολουθήσαμε και παρουσιάζονται τα στάδια της δευτερογενούς ανάλυσης της διεθνούς βιβλιογραφίας. Έπειτα, περιγράφεται η διαδικασία της πρωτογενούς έρευνας η οποία αξιοποίησε ομάδες εστίασης και ημιδομημένες συνεντεύξεις. Εν συνεχεία, προσεγγίζεται το περιεχόμενο της έννοιας της Εταιρικής Κοινωνικής Ευθύνης από την αρχική εμφάνιση του όρου έως τη σημερινή του αντίληψη ως οι πρωτοβουλίες που αναλαμβάνει μια εταιρεία προκειμένου να αναγνωρίσει και να διαχειριστεί τις οικονομικές, κοινωνικές και περιβαλλοντικές επιπτώσεις που επιφέρει η λειτουργία της και ταυτόχρονα να προσεγγίσει μια υπεύθυνη συνολικά διακυβέρνηση. Έπειτα, διεξάγεται συζήτηση για την υπεύθυνη κατανάλωση και σκιαγραφείται ο σύγχρονος, «υπεύθυνος» καταναλωτής. Η συζήτηση μεταφέρεται στην Ελλάδα και εξετάζονται τα αποτελέσματα ερευνών που μελετούν τη σχέση του Έλληνα καταναλωτή με την ΕΚΕ. Στη συνέχεια, παρατίθεται η αφηγηματική έκθεση των ομάδων εστίασης αξιοποιώντας χαρακτηριστικά αποσπάσματα από τους διαλόγους ανάμεσα στους καταναλωτές που συμμετείχαν και παρουσιάζονται οι κυριότερες ενδείξεις ανά κατηγορία ανάλυσης. Έπειτα, η συζήτηση συνεχίζεται με την παράθεση της αφηγηματικής έκθεσης ανάλυσης των ημιδομημένων συνεντεύξεων με τους «συνειδητοποιημένους καταναλωτές». Η διατριβή προσθέτει χρήσιμα δεδομένα σε ερευνητικές περιοχές της Εταιρικής Κοινωνικής Ευθύνης που δεν είχαν μέχρι σήμερα αναδειχθεί και φωτίζει διάφορες παραμέτρους της σχέσης της ΕΚΕ με την κατανάλωση όπως η ασυνέπεια στην υπεύθυνη καταναλωτική συμπεριφορά. Τέλος, η διατριβή ολοκληρώνεται με τις κυριότερες σκέψεις που εγείρονται από τη συνολική προβληματική της και επισημαίνει ερευνητικές περιοχές για τη συνέχιση της ακαδημαϊκής συζήτησης.
Ιός του Δυτικού Νείλου
Authors: Χαϊντούτης Σεραφείμ
Published: September 2021

Σκοπός της διδακτορικής διατριβής ήταν η μελέτη των εξελικτικών σχέσεων και της φυλογεωγραφίας των στελεχών του ιού του Δυτικού Νείλου που ανήκουν στον εξελικτικό κλάδο 2 και κυκλοφορούν στην Ελλάδα από το 2010. Επιπλέον, για πρώτη φορά παγκοσμίως αξιολογήθηκαν μέσα πρόληψης και διάγνωσης της λοίμωξης από στελέχη του εξελικτικού κλάδου 2 σε ίππους. Εξετάσθηκε μεγάλος αριθμός βιολογικών υλικών από ζώα και κουνούπια, τα οποία προσκομίστηκαν στο εργαστήριό μας ή συλλέχθηκαν στο πλαίσιο ερευνητικών προγραμμάτων αξιολόγησης συστημάτων επιτήρησης του ιού, κατά τα έτη 2010-2018. Για τις ανάγκες του εργαστηριακού ελέγχου, αναπτύχθηκε πρωτόκολλο real-time RT-PCR για την ειδική ανίχνευση των στελεχών του εξελικτικού κλάδου 2. Αναπτύχθηκε, επίσης, ένα νέο πρωτόκολλο αλληλούχησης επόμενης γενιάς (NGS) που βασίζεται σε ένθετες PCR. Η μέθοδος αυτή χρησιμοποιήθηκε για τον προσδιορισμό του πλήρους γονιδιώματος 9 ιικών στελεχών. Στη συνέχεια, χρησιμοποιήθηκαν λογισμικά βιοπληροφορικής για τη μελέτη της φυλογεωγραφίας των Ευρωπαϊκών ιικών στελεχών, καθώς και των μηχανισμών που διαμορφώνουν την εξέλιξη τους. Διαπιστώθηκε ότι η πλειονότητα των αλλαγών που παρατηρήθηκαν στο γονιδίωμα των στελεχών του εξελικτικού κλάδου 2 στην Ευρώπη είναι κυρίως αποτέλεσμα τυχαίας γενετικής παρέκκλισης. Η ασκούμενη πίεση επιλογής ήταν κυρίως εκκαθαριστική, ενώ εντοπίστηκε μικρός αριθμός κωδικονίων στα οποία ασκούνται δυνάμεις θετικής επιλογής, οι οποίες οδηγούν σε προσαρμογή του ιού. Ακόμη, διαπιστώθηκε η ύπαρξη διαφορετικών ιικών στελεχών στη χώρα μας, προσδιορίστηκαν οι χώρες προέλευσης τους, καθώς και τα χρονικά σημεία εισβολής των στελεχών σε κάθε χώρα. Τα δεδομένα που προέκυψαν από τις αναλύσεις αυτές είναι χρήσιμα για την επιτήρηση του ιού σε ολόκληρη την Ευρώπη. Επιπροσθέτως, αξιολογήθηκε επιτυχώς στο πεδίο η ικανότητα ενός ετερόλογου αδρανοποιημένου εμβολίου να παρέχει προστασία σε ίππους έναντι φυσικών λοιμώξεων από στελέχη του ιού που ανήκουν στον εξελικτικό κλάδο 2. Παράλληλα, με βάση την πρόβλεψη της τριτοταγούς δομής και των αντιγονικών επίτοπων της πρωτεΐνης Ε του ιού με λογισμικά βιοπληροφορικής, εκτιμήθηκε ότι το εμβόλιο είναι αποτελεσματικό έναντι του συνόλου των γενετικών παραλλαγών των Ευρωπαϊκών ιικών στελεχών. Με βάση τα ευρήματα του χαμηλού ρυθμού εξέλιξης του ιού και των πολύ ισχυρών δυνάμεων εκκαθαριστικής επιλογής που ασκούνται στην πρωτεΐνη Ε, εκτιμάται ότι το εμβόλιο θα είναι αποτελεσματικό σε βάθος χρόνου. Η μελέτη αυτή συνέβαλε από πολύ νωρίς στην ευαισθητοποίηση για την ανάγκη ανοσοποίησης των ίππων στη χώρα μας και το εμβόλιο χρησιμοποιείται πλέον συστηματικά για την προστασία τους. Τέλος, διερευνήθηκαν οι μεταβολές σε επιλεγμένες ανοσολογικές και βιοχημικές παραμέτρους του ορού αίματος μολυσμένων, καθώς και ανοσοποιημένων ίππων. Τα αποτελέσματα κατέδειξαν διαφορές μεταξύ των ομάδων ζώων που εξετάστηκαν. Το γεγονός αυτό υποδηλώνει την πιθανή αξία του προσδιορισμού των εν λόγω παραμέτρων, στο πλαίσιο της εργαστηριακής διάγνωσης ίππων με εγκεφαλίτιδα οφειλόμενη σε λοίμωξη από τον ιό του Δυτικού Νείλου.
Η διδασκαλία της Αρχαίας ελληνικής γλώσσας στην Ά Γυμνασίου
Authors: Σακέλλη Δέσποινα
Published: September 2021

Στην παρούσα εργασία έγινε μια συστηματική προσπάθεια να διερευνηθεί ο βαθμός που το διδακτικό εγχειρίδιο του μαθήματος της Αρχαίας Ελληνικής γλώσσας στην Α’ Γυμνασίου ανταποκρίνεται στους στόχους και τις προδιαγραφές που ορίζει το Πρόγραμμα Σπουδών. Η διερεύνηση πραγματοποιήθηκε σε δύο επίπεδα: πρωτίστως, μέσω της ανάλυσης του περιεχομένου μελετήθηκε ο βαθμός αντιστοιχίας του διδακτικού εγχειριδίου στους στόχους και τις προδιαγραφές που ορίζονται από τα θεσμικά κείμενα και σε δεύτερο επίπεδο διερευνήθηκε η στάση των εκπαιδευτικών, που διδάσκουν το εν λόγω μάθημα, και των μαθητών της Α’ Γυμνασίου, οι οποίοι έρχονται για πρώτη φορά σε επαφή με την Αρχαία Ελληνική Γλώσσα, απέναντι στο μάθημα και το διδακτικό εγχειρίδιο του μαθήματος. Διεξήχθη μια δειγματοληπτική έρευνα σε πανελλαδική κλίμακα, συμμετείχαν σε αυτήν συνολικά διακόσιοι επτά (207) εκπαιδευτικοί και εννιακόσιοι τρεις (903) μαθητές της πρώτης τάξης του Γυμνασίου και επιχειρήθηκε η ανίχνευση των απόψεών τους σχετικά με τη χρησιμότητα διδασκαλίας τα μαθήματος αλλά και της στάσης τους απέναντι στο ισχύον διδακτικό εγχειρίδιο. Τα αποτελέσματα που συγκεντρώθηκαν από τη δειγματοληπτική έρευνα παρέχουν σημαντικά δεδομένα για το μάθημα της Αρχαίας Ελληνικής Γλώσσας στην Α’ Γυμνασίου και επισημαίνουν την ανάγκη βελτίωσης του διδακτικού εγχειριδίου του μαθήματος, ώστε η διδασκαλία του μαθήματος να καταστεί αποτελεσματικότερη. Η παρούσα έρευνα διεξήχθη με την προοπτική να συνεισφέρει στη γενικότερη επιστημονική και εκπαιδευτική συζήτηση σχετικά με το θέμα της διδασκαλίας των Αρχαίων Ελληνικών στη μέση εκπαίδευση, ένα ζήτημα που έχει απασχολήσει και συνεχίζει να απασχολεί την εκπαιδευτική κοινότητα. Τα αποτελέσματα της έρευνας καταδεικνύουν την ανάγκη βελτίωσης του τρόπου διδασκαλίας του μαθήματος. Για την επίτευξη του στόχου αυτού είναι αναγκαία η ενεργοποίηση και η επίδειξη ουσιαστικού ενδιαφέροντος και η πραγματοποίηση εκτενέστερης επιστημονικής διερεύνησης των στάσεων των εκπαιδευτικών και κυρίως των μαθητών, ώστε να αποτελέσει ένα ενδιαφέρον και χρήσιμο αντικείμενο.
Ανεξάρτητη σύνθεση και μελέτη προϊόντων οξειδωτικής καταστροφής των βάσεων του DNA
Authors: Ψυκαράκης Εμμανουήλ
Published: September 2021

Η οξειδωση του DNA στα κύτταρα αποτελεί ένα σημαντικό βιολογικό γεγονός το οποίο υπεισέρχεται στη γήρανση αλλά και σε πολλές ανθρώπινες παθολογίες όπως είναι ο καρκίνος. Αν και προϊόντα οξείδωσης της βάσης της θυμιδίνης όπως οι N-(2-δεοξυ-β-D-ριβοφουρανοζυλο)-5-υδροξυ-5-μεθυλοϋδα-ντοΐνες (5-OH-5-Me-dHyd) και γλυκόλες της θυμιδίνης (Tg), στην κυκλοποιη-μένη μορφή τους, έχουν μελετηθεί σε βάθος, η βιολογική σημασία των ισομερών ενώσεων ανοικτής αλυσίδας δεν έχει καθοριστεί μέχρι σήμερα. Αποτελέσματα από τη διεθνή βιβλιογραφία υποδεικνύουν ότι είναι πιθανό οι βλάβες ανοικτής αλυσίδας να έχουν έναν ξεχωριστό ρόλο και ότι το κύτταρο αναπτύσσει ειδικούς επιδιορθωτικούς μηχανισμούς προς αυτές τις βλάβες.Με σκοπό τη διαλεύκανση αυτών των μηχανισμών, στην παρούσα διδακτορική διατριβή αναπτύχθηκε μεθοδολογία σύνθεσης ανοικτών δομών με τελικό στόχο τα προστατευμένα παράγωγα της Ν1-(2΄-δεοξυ-D-ριβο-φoυρανοζυλο)-Ν3-(πυρουβoϋλο)ουρίας και της Ν1-(2-δεοξυ-D-ριβοφουρα-νοζυλο)-Ν3-(2-υδροξυ-2-μεθυλο-3-οξοπροπανοϋλο)ουρίας. Στην κατεύθυνση αυτήν πραγματοποιήθηκε μια συνολική μελέτη πάνω στη σύνθεση προστατευμένων παραγώγων γλυκόζυλο, ριβόζυλο και 2-δεοξυριβόζυλο N-ακυλο ουριών στα πλαίσια τριών συνθετικών προσεγγίσεων, και συγκεκριμένα (α) την αντίδραση ισοκυανικών εστέρων σακχάρων με αμίδια, (β) την αντίδραση 1-αμινοσακχάρων με ακυλο ισοκυανικούς εστέρες και τέλος (γ) την αντίδραση ουριών σακχάρων με ακυλοχλωρίδια. Ενώ η μελέτη των δύο πρώτων εξήγαγε σημαντικές πληροφορίες για τη σταθερότητα των παραγόμενων N-ακυλο ουριών, η τελευταία προσέγγιση οδήγησε στη σύνθεση των επιθυμητών μορίων. Αναπτύχθηκαν συνθήκες κυκλοποίησης των ανοικτών δομών προς τις προστατευμένες 5-OH-5-Me-dHyd και Tg και έγιναν οι πρώτες προσπάθειες σύνθεσης φωσφοραμιδιτών (όπως της 5-OH-5-Me-dHyd) απευθείας από τις απροστάτευτες ενώσεις.
Αποτίμηση οξειδωτικού στρες in vivo με τη χρήση ενός νέου δείκτη οξειδοαναγωγικού δυναμικού σε φυσιολογικές και παθοφυσιολογικές συνθήκες
Authors: Σπανίδης Υπάτιος
Published: September 2021

Τα τελευταία χρόνια η ανάγκη για απλούστευση των μεθόδων προσδιορισμού της οξειδοαναγωγικής κατάστασης των ανθρώπων είναι στην επικαιρότητα καθώς το οξειδωτικό στρες έχει τεκμηριωμένα συνδεθεί με αρκετές παθολογικές καταστάσεις. Παράλληλα, η δημοσίευση εργασιών που αμφισβητούν ανοικτά την επαγωγή της κατάστασης αυτής μετά από έντονη άσκηση καθιστά αναγκαία την ενδελεχή μελέτη της απόκρισης του οργανισμού σε οξειδωτικά ερεθίσματα, μεταξύ άλλων και της άσκησης. Στην παρούσα εργασία επιχειρήθηκε η εξέταση ενός νέου συστήματος (Luoxis RedoxSYS) που επιτρέπει τον άμεσο προσδιορισμό της οξειδοαναγωγικής κατάστασης σε πλάσμα ανθρώπου σε μόλις 4 και χρησιμοποιώντας μόλις 20μl δείγματος. Η μελέτη απέβλεπε στην ταυτοποίηση της εγκυρότητας των αποτελεσμάτων που παρέχονται από το συγκεκριμένο διαγνωστικό σύστημα τόσο σε φυσιολογικές όσο και σε παθοφυσιολογικές συνθήκες. Τα αποτελέσματα κρίθηκαν ιδιαιτέρως ικανοποιητικά καθώς τόσο σε υγιείς όσο και ασθενείς ανθρώπους με Σήψη, Παχυσαρκία, Μεταβολικό Σύνδρομο και Σακχαρώδη Διαβήτη Τύπου 2, υπήρχε σημαντική συσχέτιση των δεδομένων που παρέχονται από το διαγνωστικό σύστημα με τα αντίστοιχα από φωτομετρικούς βιοδείκτες που χρησιμοποιούνται ευρέως και αξιολογούν αξιόπιστα τόσο τα επίπεδα αντιοξειδωτικής άμυνας ενός οργανισμού, όσο και τα επίπεδα οξειδωτικών βλαβών σε βιομόρια. Ταυτόχρονα, σημαντικό συμπερασμα της παρούσας διατριβής είναι η έλειψη ομοιογένειας στην οξειδοαναγωγική κατάσταση εθελοντών μετά την πραγματοποίηση έντονης άσκησης. Το ενδιαφέρον στοιχείο που προέκυψε αφορά την ύπαρξη βελτιωμένης οξειδοαναγωγικής κατάστασης σε άτομα μετά την πραγματοποίηση άσκησης, μια κατάσταση που στην βιβλιογραφία αναφέρεται ως ‘’Αναγωγικό Στρες’’. Υποθέτοντας ότι το αθλητικό ιστορικό των ατόμων μπορεί να επηρεάσει την απόκριση του οργανισμού στην φλεγμονώδη απόκριση λόγω μυικής καταστροφής μετά από έντονη άσκηση, και κατά συνέπεια την οξειδοαναγωγική τους κατάσταση, πραγματοποιήθηκε μεγάλης έκτασης πείραμα όπου τα αποτελέσματα επιβεβαίωσαν τον άνωθεν ισχυρισμό. Τέλος, έγινε προσπάθεια εξέτασης των συνεπειών που μπορεί να έχει το ,αμφιλεγόμενο με βάση τη βιβλιογραφία, φαινόμενο του αναγωγικού στρες μετά από άσκηση εστιάζοντας την απόκριση των Ανθρωπίνων Μονοπύρηνων Κυττάρων Περιφερικού Αίματος (PBMCs) σε έναν οξειδωτικό παράγοντα. Τα ληφθέντα δεδομένα κατέδειξαν πως η ύπαρξη αναγωγικού στρες είναι ένας καθοριστικός μηχανισμός στην αντιμετώπιση των οξειδωτικών μεταβολών που προκαλείται από έναν εξωτερικό παράγοντα, αποτελώντας την πρώτη εργασία που τονίζει ξεκάθαρα τις ευεργετικές επιδράσεις της κατάστασης αυτής για τον οργανισμό.
Σύγκριση της πρασουγρέλης σε σχέση με την διπλή δόση κλοπιδογρέλης σε ασθενείς που έχουν υποβληθεί σε αγγειοπλαστική και παρουσιάζουν αντίσταση στη συνήθη δόση κλοπιδογρέλης, όπως αυτή προσδιορίζεται με την χρήση του μετρητή VerifyNow
Authors: Δημητρόπουλος Γεράσιμος
Published: September 2021

ΣΤΟΧΟΙ:Ο πρωταρχικός στόχος της μελέτης ήταν ο προσδιορισμός της αντιαιμοπεταλιακής δράσης της πρασουγρέλης έναντι της υψηλής δόσης κλοπιδογρέλης σε ασθενείς με υψηλή αντιδραστικότητα των αιμοπεταλίων κατά τη θεραπεία (HTPR) μετά από διαδερμική στεφανιαία επέμβαση (PCI) και, δευτερευόντως, η σχέση της με την παρουσια του αλληλίου κυτοχρώματος (CYP) 2C19 * 2.ΙΣΤΟΡΙΚΟ:Η υψηλή αντιδραστικότητα των αιμοπεταλίων κατά τη θεραπεία μετά τη χορήγηση κλοπιδογρέλης μετά από PCI συνδέεται με το αλλήλιο CYP2C19 * 2 και συνοδεύεται από αυξημένο κίνδυνο καρδιαγγειακών συμβαμάτων.ΜΕΘΟΔΟΙ:Πραγματοποιήσαμε μια προοπτική, τυχαιοποιημένη, μονή τυφλή, διασταυρούμενη μελέτη της αναστολής των αιμοπεταλίων από πρασουγρέλη 10 mg / ημέρα έναντι υψηλής δόσης κλοπιδογρέλης 150 mg / ημέρα σε 71 (από 210 ασθενείς που ελέγχθησαν, 33,8%) μετά από PCI με HTPR. Η λειτουργικότητα των αιμοπεταλίων προσδιορίστηκε με τη δοκιμασία VerifyNow (Accumetrics, San Diego, California) και διεξήχθη γονοτυπική ανάλυση με αλυσιδωτή αντίδραση πολυμεράσης σε πραγματικό χρόνο για την παρουσία του αλληλίου CYP2C19 * 2.ΑΠΟΤΕΛΕΣΜΑΤΑ:Το πρωτογενές καταληκτικό σημείο της αντιδραστικότητας των αιμοπεταλίων (μετρούμενο σε μονάδες αντιδραστικότητας των αιμοπεταλίων) στο τέλος των 2 περιόδων θεραπείας ήταν χαμηλότερο μετά την πρασουγρέλη σε σύγκριση με την κλοπιδογρέλη (εκτιμήσεις ελαχίστων τετραγώνων 129,4, 95% διάστημα εμπιστοσύνης [CI]: 111,1 έως 147,7 έναντι 201,7, 95 % CI: 183,2 έως 220,2 • ρ <0,001). Η μέση διαφορά ελάχιστων τετραγώνων μεταξύ των δύο θεραπειών ήταν -122,9 (95% CI: -166,7 έως -79,2, p <0,001) και -47,5 (95% CI: -79,5 έως -15,4, p = 0,004) σε φορείς και μη φορείς του τουλάχιστον 1 μεταλλαγμένου αλληλίου, αντίστοιχα. Οι συχνότητες HTPR ήταν χαμηλότερες για την πρασουγρέλη σε σχέση με την κλοπιδογρέλη σε όλους τους ασθενείς (7,5% έναντι 35,8%, p <0,001), σε φορείς (5,3% έναντι 47,4%, p = 0,007) και σε μη φορείς (8,8% έναντι 29,4%, ρ = 0,005), αντίστοιχα.ΣΥΜΠΕΡΑΣΜΑΤΑ:Σε ασθενείς με HTPR μετά από PCI, η πρασουγρέλη είναι πιο αποτελεσματική σε σύγκριση με την υψηλή δόση κλοπιδογρέλης στη μείωση της αντιδραστικότητας των αιμοπεταλίων, ιδιαίτερα σε φορείς του CYP2C19 * 2. Η γονοτυπική καθοδήγηση μπορεί να είναι χρήσιμη μόνο στην περίπτωση που εξετάζεται η θεραπεία συντήρησης με αυξημένη δόση κλοπιδογρέλης.
Μελέτη γενετικών πολυμορφισμών σε ασθενείς με εστιακή δυστονία
Authors: Σιώκας Βασίλειος
Published: September 2021

ΥΠΟΒΑΘΡΟ: Γενετικές παραλλαγές εμπλέκονται στην ανάπτυξη του βλεφαρόσπασμου. Ο ακριβής ρόλος του πολυμορφισμού rs6265 στο γονίδιο του brain-derived neurotrophic factor (BDNF) στον βλεφαρόσπασμο παραμένει αμφιλεγόμενος. Επίσης η γενετική παραλλαγή rs75392628 στο Triggering Receptor Expressed on Myeloid cells 2 (TREM2), έχει συσχετισθεί με ιδιοπαθή τρόμο και νόσο του Πάρκινσον.ΣΚΟΠΟΣ: Η αξιολόγηση της επίδρασης του rs6265 και του rs75392628 στον βλεφαρόσπασμο.ΜΕΘΟΔΟΙ: 206 ασθενείς με βλεφαρόσπασμο και 206 υγιείς μάρτυρες συγκεντρώθηκαν και γονοτυπήθηκαν για τον rs6265 και τον rs75392628. Επίσης, πραγματοποιήσαμε μια μέτα-ανάλυση για τον rs6265, αναλύοντας τα αποτελέσματά της συγκεκριμένης μελέτης με αυτά από προηγούμενες μελέτες.ΑΠΟΤΕΛΕΣΜΑΤΑ: Στο dominant μοντέλο κληρονομικότητας βρέθηκε σημαντική επίδραση του rs6265 στον κίνδυνο εμφάνισης βλεφαρόσπασμου [Odds Ratio, OR (95% confidence interval, C.I.): 1,52 (1,01-2,29), p=0,044]. Η ανάλυση χρησιμοποιώντας το ORG, έδειξε ότι υψηλότερο φορτίο του αλληλόμορφου "Α" του rs6265 υποδηλώνει μεγαλύτερη πιθανότητα ενός ατόμου να αναπτύξει βλεφαρόσπασμο (ORG 1,48 95%CI 1,00-2,19). Τέλος, τα αποτελέσματα από τη μέτα-ανάλυση αποκάλυψαν ότι ο rs6265 σχετίζεται με αυξημένο κίνδυνο βλεφαρόσπασμου στο dominant μοντέλο [OR: 1,26; 95% CI: 1,02-1,55, pz = 0,03]. Επίσης, υψηλότερο φορτίο του αλληλόμορφου "Α" του rs6265 υποδηλώνει μεγαλύτερη πιθανότητα ενός υποκειμένου να αναπτύξει βλεφαρόσπασμο (ORG 1,26 95% CI 1,04-1,53). Δεν ανιχνεύθηκε κανένα αλληλόμορφο Τ του rs75392628 στο δείγμα μας, επομένως δεν ήταν δυνατή περαιτέρω ανάλυση για τη συγκεκριμένη γενετική παραλλαγή.ΣΥΜΠΕΡΑΣΜΑΤΑ: Η παρούσα μελέτη παρέχει πρόσθετες αποδείξεις στις υπάρχουσες γνώσεις σχετικά με τη συμβολή του rs6265 BDNF στον κίνδυνο ανάπτυξης του βλεφαρόσπασμου. Ενώ η παθοφυσιολογία και η γενετική του βλεφαρόσπασμου και της εστιακής δυστονίας είναι εν μέρει μόνο γνωστές, φαίνεται ότι το BDNF γονίδιο και ο rs6265 μπορεί να αποτελούν έναν βασικό παράγοντα κινδύνου που εμπλέκονται σε μεγάλο βαθμό. Με βάση τα αποτελέσματα μας για τον rs75392628 του TREM2, δεν έχουμε ενδείξεις ότι αποτελεί παράγοντα κινδύνου στο βλεφαρόσπασμο.
Upgrade of the (barrel) muon trigger electronic system of the CMS experiment at CERN
Authors: Λούκας Νικήτας
Published: September 2021

Το σύστημα σκανδαλισμού του πειράματος “Συμπαγές Σωληνοειδές Μιονίων” (Compact Muon Solenoid, CMS) του Ευρωπαϊκού οργανισμού πυρηνικών ερευνών CERN (Conseil Européen pour la Recherche Nucléaire) αναβαθμίζεται συνεχώς έτσι ώστε να μπορεί να ανταπεξέλθει στην όλο και αυξανόμενη φωτεινότητα των αλληλεπιδράσεων αδρονιών. Η αναβάθμιση αυτή είναι προγραμματισμένο να γίνεται σε φάσεις, κατά τις οποίες το CMS διακόπτει την λειτουργία του. Οι φάσεις των αναβαθμίσεων του ηλεκτρονικού επιπέδου του συστήματος σκανδαλισμού (Level-1 Trigger, L1T) ξεκίνησαν το 2016 όπου και πραγματοποιήθηκε η πρώτη φάση αναβάθμισης. Το 2025 είναι προγραμματισμένο να συμβεί η δεύτερη φάση και στην συνέχεια ακολουθούν και άλλες φάσεις αναβαθμίσεων μετά το 2030. Τμήμα του πρώτου επιπέδου σκανδαλισμού (δηλαδή αυτού που απαρτίζεται από ηλεκτρονικές μονάδες επεξεργασίας) της πρώτης φάσης της αναβάθμισης του πειράματος CMS περιγράφεται στην παρούσα Διδακτορική Διατριβή. Το κεντρικό ή βαρελοειδές σύστημα εύρεσης τροχιών μιονίων (Barrel Muon Track Finder, BMTF) αποτελεί το βασικό αντικείμενο που συνοψίζεται στις επόμενες ενότητες, οι οποίες συμπληρώνονται από την παρουσίαση εργασίας που αφορά και περισσότερα τμήματα του συστήματος σκανδαλισμού L1T. Έτσι εκτός από το BMTF παρουσιάζεται και εργασία που αφορά τρία συστήματα συλλογής και διανομής δεδομένων: TwinMux, Pre-Processing and Fan-out (CPPF) και AMC502. Καθώς επίσης και αξιολόγηση καλής λειτουργίας ηλεκτρονικών καρτών οι οποίες χρησιμοποιήθηκαν στο σύστημα ελέγχου και διανομής χρονισμού (Timing and Control Distribution System, TCDS). Ο αλγόριθμος του BMTF αναπτύχθηκε με βάση αυτόν που λειτουργούσε έως το τέλος 2015 στο παλαιότερο σύστημα σκανδαλισμού το οποίο ονομάζεται Drift Tube Track Finder (DTTF). Στο νέο σύστημα, ο αλγόριθμος παρουσίασε ικανοποιητική απόδοση που επιβεβαιώθηκε μέσω συγκρίσεων που έγιναν με την απόδοση συστήματος απομίμησης του αλγόριθμου ανεπτυγμένου σε λογισμικό. Κατά την διάρκεια της συναρμολόγησης του συστήματος στο πείραμα εγκαταστάθηκαν ηλεκτρονικές κάρτες, οπτικές ίνες αλλά και οπτικά μέσα, τμήμα των οποίων αντικαταστάθηκε λόγω μη ικανοποιητικής λειτουργίας τους. Κατά τις πρώτες δοκιμές το σύστημα παρουσίασε προβλήματα τα οποία λύθηκαν μέσα στα χρονικά περιθώρια που είχαν τεθεί και έτσι το BMTF τέθηκε σε πλήρη λειτουργία πριν το πείραμα CMS επαναλειτουργήσει για το 2016.
The fermion - boson map at imaginary chemical potential in odd dimensions
Authors: Φιλοθόδωρος Ευάγγελος
Published: September 2021

Σκοπός της διατριβής ήταν η θερμοδυναμική μελέτη ενός φερμιονικού και ενός μποζονικού μοντέλου φορτισμένων σωματιδίων σε πεπερασμένη θερμοκρασία και φανταστικό χημικό δυναμικό, χρησιμοποιώντας μία προσέγγιση για μεγάλο Ν. Για συγκεκριμένες τιμές του χημικού δυναμικού βρήκαμε στατιστικές μεταβάσεις κατά τις οποίες η συνάρτηση ελεύθερης ενέργειας παρουσιάζει ακρότατα. Αρχικά παρουσιάσαμε την κατασκευή των καταστάσεων φάσης των μοντέλων στις τρεις διαστάσεις με τη βοήθεια κατάλληλων ειδικών συναρτήσεων και σημειώσαμε πιθανές σχέσεις των αποτελεσμάτων μας με κομμάτια της υπερβολικής γεωμετρίας που έχουν σχέση με την τρισδιάστατη βαρύτητα. Ακόμα παρουσιάσαμε ακριβείς σχέσεις δυαδικότητας μεταξύ των μοντέλων και στη συνέχεια μελετήσαμε πιθανές εφαρμογές τους στην κρυσταλλογραφία καθώς και μία επέκταση των υπολογισμών σε υψηλότερες περιττές διαστάσεις για μία μικρή περιοχή του διαγράμματος φάσεων. Διαπιστώσαμε πως η γενίκευση της θεωρίας μας σε υψηλότερες διαστάσεις είναι δυνατή καθώς εμφανίζονται αντίστοιχες ιδιότητες με τη φυσική χαμηλότερων διαστάσεων μέσα σε συγκεκριμένα θερμικά παράθυρα μποζονοποίησης/φερμιονοποίησης. Σε όλα τα παραπάνω η διάσταση των μοντέλων μας ήταν μία χρήσιμη παράμετρος που σε μεγάλο όριο μας οδήγησε σε ήδη γνωστά φυσικά φαινόμενα και αποτελέσματα. Η εύρεση των μηδενισμών και μεγιστοποιήσεων ειδικών συναρτήσεων της υπερβολικής γεωμετρίας αποτελεί ένα ιδιαίτερο και μεγάλης ακρίβειας αποτέλεσμα και η χρήση αυτών μας οδήγησε τελικά σε μία νέα υπόθεση που προκύπτει ως ένας γενικευμένος νόμος σκέδασης σωματιδίων από ψευδοκρυστάλλους.
Σύγκριση υπερηχοτομογραφίας και ηλεκτροφυσιολογικής μελέτης σε ασθενείς με σύνδρομο καρπιαίου σωλήνα
Authors: Δρακόπουλος Διονύσιος
Published: September 2021

Σκοπός. Στόχος μας ήταν να αξιολογήσουμε τα βέλτιστα διακριτικά υπερηχοτομογραφικά κριτήρια και τις σχετικές οριακές τιμές σε ασθενείς με σύνδρομο καρπιαίου σωλήνα (ΣΚΣ) και να αξιολογήσουμε την ποσοτική υπερηχογραφία ως εργαλείο διάγνωσης και θεραπείας ασθενών που πάσχουν από σύνδρομο καρπιαίου σωλήνα σε σύγκριση με ηλεκτροφυσιολογική μελέτη . Μέθοδοι. Ενενήντα τέσσερις ασθενείς με ΣΚΣ και 94 έλεγχοι ασυμπτωματικών ασθενών-μαρτύρων αξιολογήθηκαν μέσω υπερηχοτομογραφίας των καρπών. Όλοι οι ασθενείς και οι μάρτυρες συμπλήρωσαν ένα αυτοδιαχειριζόμενο ερωτηματολόγιο. Διεξήχθη ηλεκτροφυσιολογική εξέταση για όλους τους ασθενείς και τα άτομα ελέγχου. Τα δεδομένα από τους ασθενείς και τις ομάδες ελέγχου συγκρίθηκαν για να προσδιοριστούν οι διαγνωστικές σχέσεις σε ασθενείς με ΣΚΣ και ο βαθμός σοβαρότητας. Αποτελέσματα. Υπήρξε υψηλός βαθμός συσχέτισης μεταξύ των ανωμαλιών αγωγιμότητας του μέσου νεύρου όπως καταγράγησαν με την ηλεκτροφυσιολογική εξέταση με τα αποτελέσματ της αυτοαξιολόγησης και της μέτρησης της διατομής του νεύρου κατά το υπερηχοτομογράφημα (Ρ <0,05). Τα διάφορα επίπεδα σοβαρότητας της νόσου θα μπορούσαν επίσης να διαχωριστούν υπερηχοτομογραφικά,, δίνοντας αξιόπιστα αποτελέσματα για τη διάγνωση, τον προγραμματισμό της θεραπείας και την παρακολούθηση των ασθενών με ΣΚΣ. Ο αριθμός ουδός των 10 mm2 για τη μέση διατομή του μέσου νεύρου βρέθηκε ότι είναι το ανώτερο όριο για τις κανονικές τιμές. Με βάση τα αποτελέσματα αυτής της μελέτης, προτάθηκε ένας αλγόριθμος για την αξιολόγηση και τη διαχείριση του ΣΚΣ. Συμπέρασμα. Η υπερηχοτομογραφική εξέταση με ηχωβολέα υψηλής συχνότητας του μέσου νεύρου και η μέτρηση της εγκάρσιας διατομής του πρέπει να θεωρηθούν ισχυρά ως μια νέα εναλλακτική διαγνωστική μέθοδος για την αξιολόγηση του ΣΚΣ. Εκτός από την υψηλή διαγνωστική ακρίβεια, η εξέταση είναι σε θέση να καθορίσει την αιτία της συμπίεσης του νεύρου και βοηθά στον προγραμματισμό της θεραπείας. Το υπερηχοτομογράφημα αποτελεί επίσης μια αξιόπιστη μέθοδο στην παρακολούθηση της αντίδρασης στην θεραπεία.
Ειδικές μαθησιακές δυσκολίες και Τεχνολογίες της Πληροφορίας και της Επικοινωνίας στη δευτεροβάθμια εκπαίδευση
Authors: Βασιλείου Ηλίας
Published: September 2021

Με βάση τα υπάρχοντα ερευνητικά δεδομένα, η παραγωγή γραπτού λόγου αποτελεί μια από τις πλέον σπουδαίες και απαιτητικές μαθησιακές δραστηριότητες. Οι έφηβοι μαθητές της δευτεροβάθμιας εκπαίδευσης δεν περιορίζονται πλέον ως προς την παραγωγή γραπτού λόγου στο σχολείο ή στο φροντιστήριο και στο παραδοσιακό χαρτί∙ αντίθετα γράφουν στον ηλεκτρονικό υπολογιστή, στο κινητό τηλέφωνο, στο τάμπλετ που χρησιμοποιούνται ως μέσα μάθησης, έκφρασης και επικοινωνίας. Μέσα σε αυτό το δυναμικό πλαίσιο οι έφηβοι μαθητές με Ειδικές Μαθησιακές Δυσκολίες (ΕΜΔ) καλούνται και αυτοί να επικοινωνήσουν και να εκφραστούν γραπτώς μέσα από ένα μήνυμα στο κινητό τους έως μια έκθεση στο σχολείο. Η βιβλιογραφία αναφέρει εκτενώς μια σειρά από δυσκολίες που αντιμετωπίζει αυτή η κατηγορία μαθητών κατά την παραγωγή γραπτού λόγου, ενώ τα τελευταία χρόνια αναδεικνύει και τον θετικό ρόλο των Τεχνολογιών της Πληροφορίας και της Επικοινωνίας (ΤΠΕ) στην αντιμετώπιση των δυσκολιών τους. Σκοπός της παρούσας έρευνας είναι να καταγράψει τις στάσεις και τις απόψεις μαθητών της δευτεροβάθμιας εκπαίδευσης με και χωρίς ΕΜΔ πάνω στην παραγωγή γραπτού λόγου και τη χρήση των ΤΠΕ μέσα σε ένα ευρύ και γενικό πλαίσιο. Παράλληλα, η έρευνα επιδιώκει να εξετάσει και να προτείνει πρακτικές, εργαλεία και τρόπους βελτίωσης της παραγωγής γραπτού λόγου των μαθητών με ΕΜΔ στη δευτεροβάθμια εκπαίδευση με τη βοήθεια της τεχνολογίας, τόσο ως διαδικασία αυτο-διόρθωσης όσο και ως τελικό αποτέλεσμα. Στην έρευνα συμμετείχαν 40 μαθητές με επίσημη διάγνωση ΕΜΔ και 20 μαθητές χωρίς διάγνωση. Αμφότερες οι ομάδες κλήθηκαν, έπειτα από σύντομη παρέμβαση στη χρήση έντυπων και ηλεκτρονικών εργαλείων διόρθωσης και εμπλουτισμού του γραπτού τους, να γράψουν από δύο εκθέσεις, μία στο χέρι και μία στον υπολογιστή. Στη συνέχεια τα γραπτά κωδικοποιήθηκαν και δόθηκαν για διόρθωση σε διορθώτριες- φιλολόγους ώστε να βαθμολογηθούν και να καταγραφούν τα λάθη σε επίπεδο ορθογραφίας. Παράλληλα, τα γραπτά αναλύθηκαν με βάση λογισμικό αναγνωσιμότητας ελληνικών κειμένων. Οι μαθητές απάντησαν επίσης σε ερωτηματολόγιο στάσεων απέναντι στην παραγωγή γραπτού λόγου. Τα αποτελέσματα του ερωτηματολογίου έδειξαν ότι οι μαθητές γράφουν σχεδόν σε καθημερινή βάση τόσο με έντυπα όσο και ηλεκτρονικά μέσα με κυρίαρχες τις σχολικές σημειώσεις και ασκήσεις και στη συνέχεια τα μηνύματα στο κινητό και τα σύντομα μηνύματα σε μέσα κοινωνικής δικτύωσης. Κατά την παραγωγή γραπτού λόγου οι μαθητές και των δύο ομάδων δείχνουν να χρησιμοποιούν περισσότερο τα ηλεκτρονικά εργαλεία βελτίωσης και επιμέλειας του κειμένου, να εφαρμόζουν καλύτερες στρατηγικές και τέλος να παράγουν καλύτερα κείμενα, ως προς πολλούς δείκτες, με τη χρήση ηλεκτρονικού υπολογιστή έναντι της γραφής στο χέρι. Τέλος, οι μαθητές με ΕΜΔ έδειξαν να ωφελούνται περισσότερο από τη χρήση των ΤΠΕ σε σχέση με τους μαθητές χωρίς ΕΜΔ.